Dís hoe lank jy vakansie moet hou | Maroela Media
Dís hoe lank jy vakansie moet hou
Blouhuisie – LekkeSlaap
Dis al weer daardie tyd van die jaar wanneer 'n week met vyf werksdae skaars is. Die talle langnaweke is op elke kalender omkring, en alhoewel 'n vinnige naweekwegbreek hope pret is en jou sommer nuwe lus vir die lewe gee, is dit nie die aanbevole tydperk om met vakansie te gaan nie.
'n Onlangse studie deur Universiteit Tampere in Finland het bewys dat die ideale vakansie agt tot tien dae lank moet duur sodat jy behoorlik kan uitrus. 'n Vinnige wegbreek of langnaweek is net nie lank genoeg nie!
Dié studie se navorsers het 54 vakansiegangers twee weke lank dopgehou en hulle buie gemonitor om te bepaal wanneer hulle op hulle gelukkigste is. Die studie het getoon dat die meeste vakansiegangers teen dag agt op hulle gelukkigste was. Hulle het ook bevind dat die euforie selfs langer kan duur as jy jou daaglikse aktiwiteite deeglik beplan. Boonop spaar jy meer tyd as jy al jou daguitstappies en opwindende doendinge vooraf reël!
Gelukkig hoef jy nie té lank vir jou volgende lang wegbreek te wag nie ─ die Junie-skoolvakansie is om die draai! Hetsy jy tien dae lank in die berge wil wegkruip, wilde diere in die Kaap of Kruger wil bekyk, of agt dae lank op die strand wil lê, LekkeSlaap is hier om in al jou akkommodasiebehoeftes te voorsien.